Sulanová, Magdaléna, poslankyňa NR SR (2021-03-17):
Ďakujem pekne za slovo. Vážený pán predsedajúci, vážené kolegyne, vážení kolegovia, ja by som chcela nadviazať na to, čo tu bolo povedané na mojich kolegov s niekoľkými poznámkami ohľadne rodiny, ohľadne vzťahu muža, ženy, ohľadne detí a všetkého toho, čo sa okolo toho týka, aby sme si uvedi... uvedomili dôležitosť týchto pojmov pre ďalšiu existenciu civilizácie. Bolo tu už povedané a ja to musím znova konštatovať, že základom spoločnosti je a základnou jej bunkou, či už v širšom, alebo v užšom význame slova, je úplná rodina založená na trvalom zväzku, na manželstve muža a ženy, ktorú tvoria otec – muž, matka – žena a ich deti. Tieto deti sú budúcnosťou každej spoločnosti, lebo sú zárukou pokračovania ľudského rodu. Nezvratným dôkazom tohto konštatovania je spätný pohľad na históriu a vývoj ľudského rodu. To nás ubezpečuje, že jedine táto cesta je možná, aby pokračovala ďalej civilizácia. Rodinu všeobecne možno charakterizovať ako biosociálnu skupinu, primárnu skupinu tvorenú aspoň jedným rodičom a dieťaťom. To je základ. Tradičná rodina je malou, ale väčšou sociálnou skupinou, tvorenou jednotlivcami spätými manželstvom, pokrvným príbuzenstvom alebo adopciou detí manželským párom muža a ženy, ktorí majú rovnakú ľudskú dôstojnosť, a táto nezávisí na ich sociálnej role alebo sociálnom vyjadrení. Členovia rodiny sa riadia ustálenými vzormi správania. Každý člen rodiny plní určitú sociálnu úlohu. Rodina má reprodukčnú, výchovnú, prípadne aj ekonomickú, ochrannú, emocionálnu funkciu. Tradičná rodina založená na manželstve muža a ženy tvorí spoločenstvo, majú biologické, rodové, a teda emočné a citové väzby detí na otca a matku, tvorí a vytvára budúci reprodukčný potenciál s generačnými presahmi do budúcnosti prostredníctvom ďalších detí a vnúčat. Naliehavosť prijatia navrhovaného ústavného zákonu bola vyvolaná súčasnými trendmi v politike a v časti spoločnosti, teda ide už o politickú agendu, ktoré sú podporované liberálnymi politickými stranami predovšetkým západnej Európy, ale už implantované aj do našej spoločnosti, ktoré čoraz tvrdšie naliehajú na vnášanie ideológie rodovej rovnosti do života občanov Slovenskej republiky. Dokonca už aj do škôl, pretože primárnym cieľom tzv. rodového scitlovania u detí, čo je mimoriadne kontroverzná téma, je neustálou propagandou v súčinnosti s tretím sektorom, médiami a výchovným systémom zabezpečiť postupnú akceptáciu tejto politiky verejnosťou, samozrejme, s konečným cieľom záväznej kodifikácie do národného zákonodarstva. Musím konštatovať, že muž je preto mužom a žena je preto ženou, lebo sa takí narodili, a nie preto, lebo sa takými cítia. Objektívny fakt je to, majú pohlavia, akí sa narodili, a to, ako sa cítia, je už ich subjektívny pohľad. Ak sa žena necíti byť ženou a muž mužom, to nie je primárny ľudskoprávny, ale medicínsky problém. Ľudským právom odvodeným od základného ľudského práva na život od počatia po prirodzenú smrť je právo na telesné a duševné zdravie aplikované na dostupnosť špecializovanej zdravotnej starostlivosti v súlade s jej možnosťami. Také ale právo nezakladá osobitné práva alebo nadpráva pre osoby dotknuté problémom homosexuality, lesbicity alebo inými poruchami jednoty pohlavia, rodu, sexuality a jej prejavov. Napríklad sexuálna orientácia preferencií. Medicínska kompatibilizácia pohlavia a osobne vnímaným a prežívaným rodom v ojedinelých prípadoch týchto zriedkavých medicínskych a genetických porúch, štatisticky ale nevýznamného počtu prípadov, nie je základné ľudské právo. V priemere počas vývoja celého ľudstva sa vždy jednalo o približne 4 % populácie. Vzťahy osôb rovnakého pohlavia nemôžu spĺňať biologickú funkciu rodiny, preto im nepatrí rovnaké právo, práva, ako má tradičná rodina. Registrované partnerstvá nie sú ľudským právom, čo skonštatoval aj Ústavný súd Slovenskej republiky, preto nemôže ísť ani o žiadnu diskrimináciu osôb žiadajúcich zrovnoprávniť tento spôsob spolužitia osôb rovnakého pohlavia s konzervatívnym typom spolužitia muža a ženy a ich detí, teda s tradičnou rodinou. Snahy diverzifikovať pohlavia, rody, čo sú v súčasnosti obľúbené nástroje pokusu o rozvrat rodiny zo strany západného liberalizmu, tiež nie sú základným ľudským právom. Nemajú ani žiadnu oporu vo filozofii, biológii, sociológii pojmu ľudská bytosť ako osoba a nie sú v súlade s ľudskou antropológiou predstavujúcou komplex vied o človeku. Cieľom a účelom medicínskej vedy a genetiky je odhaliť a odstraňovať príčiny zvratných mechanizmov vo vývoji ľudského plodu v časti pohlavie a rod a tým chrániť a zveľaďovať ľudský genocíd tak, ako bol naprogramovaný na počiatku jeho vzniku a vývoja. Na záver chcem konštatovať, milé kolegyne, milí kolegovia, že tradičná rodina je základom štátu. Prosperita takejto rodiny je podmienkou prosperity štátu a nevyhnutnou, ale nepostačujúcou podmienkou prosperity rodiny, jej zdravý tisícročiami osvedčený model, čiže spolužitie muža – otca, ženy – matky a ich detí, či už ide o biologické deti alebo adoptované. Mali by sme si uvedomiť, že bez prosperujúcich rodín nemôže prosperovať ani štát a bez tradičnej rodiny nemá žiaden štát ani budúcnosť. Ďakujem za pozornosť.